### NN 155/2025 (23.12.2025.), Pravilnik o temeljnom vojnom osposobljavanju

Ministarstvo obrane

2328

Na temelju članka 21.u stavka 3. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.) donosim

PRAVILNIK

O TEMELJNOM VOJNOM OSPOSOBLJAVANJU

I. OPĆE ODREDBE

Članak 1.

(1) Ovim se Pravilnikom propisuje postupak prijave i evidencije kandidata i upućivanje kandidata na temeljno vojno osposobljavanje, prava i obveze ročnika te druga pitanja u vezi s temeljnim vojnim osposobljavanjem.

(2) Izrazi koji se koriste u ovom Pravilniku, a imaju rodno značenje, odnose se jednako na ženski i muški rod.

Članak 2.

Pojmovi koji se koriste u ovom Pravilniku imaju sljedeće značenje:

– kandidat je novak i osoba koja se dragovoljno prijavi za temeljno vojno osposobljavanje na način propisan ovim Pravilnikom

– ročnik je vojna osoba na temeljnom vojnom osposobljavanju.

Članak 3.

Temeljnim vojnim osposobljavanjem ročnici stječu temeljna vojna znanja i vještine za obnašanje vojničkih dužnosti u Oružanim snagama Republike Hrvatske (u daljnjem tekstu: Oružane snage) te potrebna znanja i vještine za služenje u pričuvnom sastavu Oružanih snaga.

II. UPUĆIVANJE NA ZDRAVSTVENI PREGLED I PSIHOLOGIJSKO ISPITIVANJE

Članak 4.

(1) U skladu s planom zdravstvenih pregleda i psihologijskih ispitivanja, nadležni područni odjel za poslove obrane:

– poziva kandidata na zdravstveni pregled i psihologijsko ispitivanje

– upoznaje ga s pravima i obvezama u vezi s provedbom zdravstvenog pregleda i psihologijskog ispitivanja

– izdaje uputnicu za zdravstveni pregled i psihologijsko ispitivanje

– osigurava organizirani prijevoz ili isplatu naknade troškova javnog prijevoza u visini cijene karte najjeftinijeg javnog prijevoza za dolazak i povratak od mjesta prebivališta ili boravišta do mjesta obavljanja zdravstvenog pregleda i psihologijskog ispitivanja.

(2) Ako od prebivališta odnosno boravišta do mjesta obavljanja zdravstvenog pregleda i psihologijskog ispitivanja nema organiziranog javnog prijevoza, naknada troškova prijevoza isplaćuje se po prijeđenom kilometru u visini i na način propisan Kolektivnim ugovorom za državne službenike i namještenike.

(3) Kandidat s prebivalištem ili boravištem na otoku kojemu vozni red ili red plovidbe javnog prijevoza ne omogućuje dolazak na zdravstveni pregled i psihologijsko ispitivanje u vrijeme naznačeno u pozivu, za prethodni dan ostvaruje pravo na naknadu troškova noćenja u mjestu obavljanja zdravstvenog pregleda i psihologijskog ispitivanja, u visini cijene najjeftinijeg dostupnog hotelskog smještaja.

(4) Ako zdravstveni pregled i psihologijsko ispitivanje traju dulje od šest sati, kandidat ostvaruje pravo na naknadu u visini dnevnice za službeno putovanje propisane Kolektivnim ugovorom za državne službenike i namještenike.

Članak 5.

(1) Kandidat je dužan odazvati se pozivu na zdravstveni pregled i psihologijsko ispitivanje.

(2) Kandidat koji je zbog bolesti ili drugog opravdanog razloga spriječen odazvati se pozivu na zdravstveni pregled i psihologijsko ispitivanje, obvezan je u roku od tri dana od primitka poziva o tome obavijestiti područni odjel za poslove obrane koji mu je uputio poziv.

(3) Nadležni područni odjel za poslove obrane će u suradnji s izvršiteljem zdravstvenog pregleda i psihologijskog ispitivanja odrediti novi termin za zdravstveni pregled i psihologijsko ispitivanje kandidata iz stavka 2. ovoga članka.

III. UPUĆIVANJE NA TEMELJNO VOJNO OSPOSOBLJAVANJE

Članak 6.

Glavni stožer Oružanih snaga Republike Hrvatske dostavlja ustrojstvenoj jedinici Ministarstva obrane nadležnoj za vojnu obvezu prijedlog broja ročnika po mjestima provedbe temeljnog vojnog osposobljavanja najkasnije do 1. prosinca tekuće godine za iduću kalendarsku godinu.

Članak 7.

(1) Plan upućivanja kandidata na temeljno vojno osposobljavanje kojim se utvrđuje broj kandidata i mjesto upućivanja te broj uputnih rokova u kalendarskoj godini donosi ministar obrane najkasnije do 15. prosinca tekuće godine za iduću kalendarsku godinu.

(2) Odluku o upućivanju kandidata na temeljno vojno osposobljavanje kojom se utvrđuje broj kandidata po pojedinom područnom odjelu za poslove obrane te vrijeme i mjesto upućivanja za svaki uputni rok ministar obrane donosi u pravilu 40 dana prije upućivanja kandidata.

Članak 8.

(1) Ustrojstvena jedinica Ministarstva obrane nadležna za vojnu obvezu izvode iz odluke iz članka 7. stavka 1. ovoga Pravilnika dostavlja nadležnim područnim odjelima za poslove obrane.

(2) Na temelju izvoda iz stavka 1. ovoga članka, nadležni područni odjeli za poslove obrane pozivaju kandidate na temeljno vojno osposobljavanje.

IV. TEMELJNO VOJNO OSPOSOBLJAVANJE

Članak 9.

(1) Ročnici se osposobljavaju u temeljnim vojnim znanjima i sposobnostima u rodu pješaštva za streljačku specijalnost 11A, dužnost strijelca, prema zadaćama i standardima definiranim u programu obuke ročnika na temeljnom vojnom osposobljavanju.

(2) Program obuke ročnika iz stavka 1. ovoga članka donosi načelnik Glavnog stožera Oružanih snaga Republike Hrvatske.

(3) Iznimno od stavka 2. ovoga članka, za kandidate za ugovorne pričuvnike, za vojne specijaliste ili za kasni prijam kandidata za časnike načelnik Glavnog stožera Oružanih snaga Republike Hrvatske donosi posebni program obuke ročnika.

Članak 10.

(1) Ročnici daju svečanu prisegu pred ministrom obrane ili osobom koju on za to odredi.

(2) Program svečane prisege iz stavka 1. ovoga članka izrađuje nadležna ustrojstvena jedinica Ministarstva obrane u suradnji s Glavnim stožerom Oružanih snaga Republike Hrvatske.

(3) Provedba stavaka 1. i 2. ovoga članka te datum i mjesto svečane prisege određuju se odlukom iz članka 7. stavka 2. ovoga Pravilnika.

Članak 11.

Nadležna ustrojstvena jedinica Oružanih snaga u dokumente evidencije, vojnu iskaznicu i evidenciju vojnih obveznika u informacijskom sustavu upisuje datum početka i završetka temeljnog vojnog osposobljavanja, osposobljenost za vojnostručnu specijalnost i datum svečane prisege.

V. DRAGOVOLJNA PRIJAVA NA TEMELJNO VOJNO OSPOSOBLJAVANJE

Članak 12.

(1) Osoba koja dragovoljno pristupa temeljnom vojnom osposobljavanju podnosi prijavu za temeljno vojno osposobljavanje područnom odjelu za poslove obrane nadležnom prema mjestu svojeg prebivališta.

(2) Obrazac prijave iz stavka 1. ovoga članka nalazi se u prilogu ovoga Pravilnika i njegov je sastavni dio.

(3) Ako osoba iz stavka 1. ovoga članka ima prebivalište ili boravište u inozemstvu, prijavu podnosi nadležnoj diplomatskoj misiji, odnosno konzularnom uredu Republike Hrvatske, koji prijavu dostavljaju ustrojstvenoj jedinici Ministarstva obrane nadležnoj za vojnu obvezu.

Članak 13.

(1) Uz prijavu za temeljno vojno osposobljavanje potrebno je priložiti:

– presliku osobne iskaznice (izvornik dokumenta na uvid)

– presliku svjedodžbe/diplome (izvornik dokumenta na uvid)

– uvjerenje da se ne vodi kazneni postupak.

(2) Nadležni područni odjel za poslove obrane po službenoj dužnosti pribavlja uvjerenje iz kaznene evidencije.

(3) Osoba koja se dragovoljno prijavila za temeljno vojno osposobljavanje obvezna je nadležni područni odjel za poslove obrane obavijestiti o svakoj promjeni podataka navedenih u obrascu prijave važnih za upućivanje na zdravstveni pregled i psihologijsko ispitivanje, odnosno na temeljno vojno osposobljavanje.

Članak 14.

(1) Osoba koja se dragovoljno prijavi za temeljno vojno osposobljavanje može odustati od zdravstvenog pregleda i psihologijskog ispitivanja te je dužna o tome najkasnije u roku od tri dana od primitka poziva obavijestiti područni odjel za poslove obrane koji joj je uputio poziv.

(2) Osoba iz stavka 1. ovoga članka koja odustane od temeljnog vojnog osposobljavanja nakon obavljenog zdravstvenog pregleda i psihologijskog ispitivanja, dužna je Ministarstvu obrane nadoknaditi nastale troškove.

VI. PRAVA I OBVEZE ROČNIKA

Članak 15.

(1) Odlukom o temeljnom vojnom osposobljavanju ročniku se uređuje služba u Oružanim snagama i određuju njegova prava i obveze.

(2) Odluku iz stavka 1. ovoga članka donosi Uprava za ljudske potencijale.

(3) Odluka iz stavka 1. ovoga članka nije upravna stvar.

Članak 16.

(1) Život i rad ročnika na temeljnom vojnom osposobljavanju provodi se u skladu s propisima o službi u Oružanim snagama.

(2) Ročnik na temeljnom vojnom osposobljavanju u slobodno vrijeme ima pravo na izlazak iz vojne lokacije u skladu s rasporedom utvrđenim programom obuke ročnika iz članka 9. ovoga Pravilnika.

Članak 17.

(1) Za vrijeme temeljnog vojnog osposobljavanja ročniku se zbog iznimnih rezultata u obuci može dodijeliti značka najboljeg ročnika naraštaja.

(2) Značku iz stavka 1. ovoga članka dodjeljuje zapovjednik nadležne ustrojstvene jedinice Oružanih snaga na prijedlog neposredno podređenih zapovjednika.

(3) Najbolji ročnik naraštaja ostvaruje pravo izbora mjesta službe u postupku prijma u djelatnu vojnu službu.

Članak 18.

(1) Za vrijeme temeljnog vojnog osposobljavanja ročnik ostvaruje pravo na:

– plaću odnosno naknadu u iznosu određenom zakonom kojim se uređuje služba u Oružanim snagama

– naknadu troškova javnog prijevoza u visini cijene karte najjeftinijeg javnog prijevoza i to pri dolasku na temeljno vojno osposobljavanje od mjesta prebivališta ili boravišta do mjesta gdje se provodi temeljno vojno osposobljavanje, a pri povratku od mjesta provedbe temeljnog vojnog osposobljavanja do mjesta prebivališta ili boravišta

– osnovno i dopunsko zdravstveno osiguranje

– osiguranje od posljedica nesretnog slučaja

– obvezno zdravstveno osiguranje za slučaj ozljede na radu

– smještaj i prehranu

– vojnu odoru i sportsku opremu.

(2) Na naknadu iz stavka 1. podstavka 2. ovoga članka na odgovarajući način primjenjuje se članak 4. stavak 2. ovoga Pravilnika.

VII. PRIJELAZNE I ZAVRŠNE ODREDBE

Članak 19.

Glavni stožer Oružanih snaga Republike Hrvatske dostavlja ustrojstvenoj jedinici Ministarstva obrane nadležnoj za vojnu obvezu prijedlog broja ročnika po mjestima provedbe temeljnog vojnog osposobljavanja najkasnije do 15. siječnja 2026. za 2026. godinu.

Članak 20.

(1) Plan upućivanja kandidata na temeljno vojno osposobljavanje kojim se utvrđuje broj kandidata i mjesto upućivanja te broj uputnih rokova za 2026. godinu donosi ministar obrane najkasnije do 1. veljače 2026.

(2) Odluku o upućivanju kandidata na temeljno vojno osposobljavanje kojom se utvrđuje broj kandidata po pojedinom područnom odjelu za poslove obrane te vrijeme i mjesto upućivanja za prvi uputni rok u 2026. godini ministar obrane donosi najkasnije 25 dana prije upućivanja kandidata.

Članak 21.

Danom stupanja na snagu ovoga Pravilnika prestaje važiti Pravilnik o dragovoljnom vojnom osposobljavanju (»Narodne novine«, br. 22/23., 35/24. i 38/25.).

Članak 22.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/25-02/7
 Urbroj: 512-01-25-1
 Zagreb, 22. prosinca 2025.

Potpredsjednik
 Vlade Republike Hrvatske
 i ministar obrane
 Ivan Anušić, v. r.

DRAGOVOLJNA PRIJAVA ZA TEMELJNO VOJNO OSPOSOBLJAVANJE

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | |  | |  | | | | |
| (ime) | | (prezime) | | (očevo ili majčino ime) | | | | |
| OIB: | | | | | Spol | | M | Ž |
| DRŽAVLJANSTVO: | | | | | | | | |
| Adresa prebivališta | Poštanski broj i mjesto | |  | | | | | |
| Ulica i kbr prebivališta | |  | | | | | |
| Općina, Grad, | |  | | | | | |
| Županija | |  | | | | | |
| Broj telefona  e-mail |  | |  | | |  | | |
|  | (kućni) | | (mobitel) | | | (e-mail) | | |
| Rođen/a |  | |  | | |  | | |
|  | (datum) | | (mjesto i općina) | | | (država) | | |
| Zvanje i stupanj obrazovanja, smjer |  | | | | | | | |
| Sadašnji status | 1. Učenik  (škola-razred) | |  | | | | | |
| 2. Student  (fakultet-godina) | |  | | | | | |
| 3. Nezaposlen | | 4. Zaposlen u | | | | | |
| Znanje stranog jezika | a) Engleski | | b) Drugi jezik, navesti koji | | | | | |
| dobro – slabo | | dobro – slabo | | | | | |
| Korištenje računalom  DA – NE | | | Vozačka dozvola  DA\_\_\_\_\_\_\_kategorije – NE | | | | | |
| Znanja i vještine |  | | | | | | | |
| Razlog  prijave | a) prijam u djelatnu vojnu službu  b) prijam u ugovornu pričuvu  c) raspored u razvrstanu pričuvu  d) | | | | | | | |
| IBAN | Naziv banke | |  | | | | | |
| IBAN  (tekući/žiro račun) | |  | | | | | |
| Dopunsko zdr. osig. | DA (važi do \_\_\_\_\_\_\_\_\_\_\_\_\_\_\_\_) | | | | | NE | | |
| Broj obuće i broj konfekcijskih mjera | Obuća | | Hlače | Košulja | |  | | |
| Jakna | | Kapa |  | |  | | |
| OSTALO |  | | | | | | | |

Suglasan sam s korištenjem navedenih podataka za potrebe Ministarstva obrane, a točnost podataka jamčim vlastoručnim potpisom.

|  |  |
| --- | --- |
| U \_\_\_\_\_\_\_\_\_\_\_\_\_\_\_\_\_\_\_\_\_\_, | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| (mjesto) | (datum) |
|  |  |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | (potpis kandidata) |